b'\n_START_ARTICLE_\nMark Avrelij\n_START_SECTION_\nFilozofija\n_START_PARAGRAPH_\nMark Avrelij je \xc5\xbee zgodaj za\xc4\x8dutil ljubezen do filozofije. Zgledoval se je po vseh gr\xc5\xa1kih filozofski smereh, zato je tudi eden zadnjih rimskih filozofov, ki je \xc5\xa1e razlikoval posamezne filozofske \xc5\xa1ole (stoike, epikurejce, platoniste, peripatetike). Najbolj pa je nanj vplival stoicizem, vendar se v dolo\xc4\x8denih zna\xc4\x8dilnostih od stoe tudi mo\xc4\x8dno razlikuje. Pri njem strogost do sebe ostane, strogost do drugih, ki je zna\xc4\x8dilna za stoi\xc5\xa1ko filozofijo, pa je odpade in na njeno mesto pride \xc4\x8dlove\xc5\xa1ka altuisti\xc4\x8dna dobrota. Njegova filozofija ne raste iz knjig, ampak iz \xc5\xbeivljenja. Mark Avrelij je \xc5\xbeivel v skladu s svojo filozofijo. Zaradi spo\xc5\xa1tovanja do gr\xc5\xa1ke filozofije je tudi Dnevnik napisal v gr\xc5\xa1kem jeziku, kar je za takratne pisce velika redkost._NEWLINE_Stoiki delijo filozofijo na tri velike veje: logiko, fiziko in etiko. Mark Avrelij se v glavnem ukvarja le z etiko (nekaj tudi s fiziko \xe2\x80\x93 kozmos). Da pridemo do sre\xc4\x8de, moramo \xc5\xbeiveti v skladu z naravo. Etika poudarja tudi enakost in povezanost (tudi odvisnost) vseh ljudi._NEWLINE_Delo Dnevnik cesarja Marka Avrelija (Ta eis Heauton) je tvori iz 12 knjig. Po zgradbi ima obliko dnevnika. Z izjemo 1. knjige, ki je nastala lo\xc4\x8deno od ostalih, delo nima premi\xc5\xa1ljene kompozicije. To potrjuje domneve, da je Mark Avrelij to delo pisal na vojnih pohodih po srednji Evropi. Zna\xc4\x8dilnost dela je, da je vsak odstavek zaklju\xc4\x8dena celota in ni odvisen od odstavka prej in kasneje. _NEWLINE_Delo se za\xc4\x8dne z uvodno pesnitvijo Himna Zeusu. V njej hvali Zeusovo mogo\xc4\x8dnost in veli\xc4\x8dino. Taka pesni\xc5\xa1ka oblika (himna s heksametrom kot zna\xc4\x8dilnim verzom) je veljala pri stoikih za naj\xc4\x8distej\xc5\xa1o pesni\xc5\xa1ko obliko, zato so jo avtorji pogosto uporabljali. Mark Avrelij sicer ni bil najbolj\xc5\xa1i pesnik, vendar je uspel posredovati \xc5\xbeeleno sporo\xc4\x8dilo._NEWLINE_1. knjiga se od preostalih mo\xc4\x8dno razlikuje, saj v njej ne opisuje svoje filozofije. V 1. knjigi se zahvali vsem, ki so imeli pomembno vlogo v njegovem \xc5\xbeivljenju, predvsem pri njegovi izobrazbi. Pri vsaki osebi na\xc5\xa1teje nekaj lastnosti, ki so mu jih le-te posredovale. Tako lahko \xc5\xbee na za\xc4\x8detku dobimo pribli\xc5\xbeno sliko o Markovem \xc5\xbeivljenju in tudi njegovi filozofiji. Osrednje mesto je Mark namenil svojemu \xc2\xbbo\xc4\x8detu\xc2\xab, kot ga sam poimenuje. V bistvu je s tem mislil na cesarja Antonina Pija. \xc5\xbde s poimenovanjem ka\xc5\xbee, koliko mu je pomenil. Po njegovem vzoru je kasneje Mark deloval na prestolu. Antoninova na\xc4\x8dela je ponotranjil in jih vklju\xc4\x8dil v svojo filozofijo.\n_START_SECTION_\nPreganjanja kristjanov\n_START_PARAGRAPH_\nZdi se nenavadno, da so se ravno v \xc4\x8dasu tako blagega in \xc4\x8dlovekoljubnega cesarja razplamtela preganjanja kristjanov. Med vidnej\xc5\xa1imi \xc5\xbertvami iz njegovega \xc4\x8dasa je tudi filozof in apologet Justin Mu\xc4\x8denec. Po vsej verjetnosti Mark Avrelij ni \xc5\xbeelel nastopiti proti kr\xc5\xa1\xc4\x8danstvu kot takemu, pa\xc4\x8d pa je \xc5\xbeelel zajetiti nekatere heterodoksne struje, ki so ogro\xc5\xbeale dr\xc5\xbeavno enotnost (zavra\xc4\x8danje voja\xc5\xa1ke slu\xc5\xbebe v \xc4\x8dasu potrebe po obrambi meja ipd.). Zaradi preslabega poznavanja mladega religioznega pojava pa je udaril po vseh kristjanih.\n_START_SECTION_\nMark Avrelij v sodobnih medijih\n_START_PARAGRAPH_\nZ okoli\xc5\xa1\xc4\x8dinami in prikazom bojevanja v drugi markomanski vojni ter s smrtjo Marka Avrelija se za\xc4\x8dne leta 2000 predstavljeni film Gladiator re\xc5\xbeiserja Scotta Ridleya.'